钦定古今图书集成/明伦汇编/家范典/第054卷 > 《女拏圹铭》前人
## 钦定古今图书集成/明伦汇编/家范典/第054卷 > 《女拏圹铭》前人

女拏，韩愈退之第四女也，惠而早死。愈之为少秋官，
言“佛夷鬼，其法乱治，梁武事之，卒有侯景之败，可一
扫刮绝去，不宜使烂漫。”天子谓其言不祥，斥之潮州，
汉南海、揭阳之地。愈既行，有司以罪人家，不可留京
师，迫遣之。女拏年十二，病在席，既惊痛，与其父诀，又
舆致走，道撼顿，失食饮节，死于商南层峰驿，即瘗道
南山下。五年，愈为京兆，始令子弟与其姆易棺衾，归
女拏之骨，于河南之河阳韩氏墓葬之。女拏死当元
和十四年二月二日，其发而归，在长庆三年十月之
四日，其葬在十一月之十一日。铭曰：

汝宗葬，于是汝安，归之惟永宁。